בחזרה לארץ עוץ (סרט, 2013)

בחזרה לארץ עוץ (באנגלית: Legends of Oz: Dorothy's Return, בתרגום חופשי לעברית: אגדות עוץ: שובה של דורותי) הוא סרט מוזיקלי בהנפשה ממוחשבת אמריקאי-הודי לילדים מסוגת פנטזיה והרפתקאות. הסרט מבוסס על הספר "Dorothy of Oz" שכתב רוג'ר ס. באום המשמש המשך לסדרת ספרי עוץ שכתב ליימן פרנק באום. הסרט בוים על ידי וויל פין ודניאל סט. פייר, נכתב על ידי אדם בלזם ורנדי בארנס, והופק על ידי רולנד קרול, ראיין קרול ובון רדפורד. אורך הסרט הוא כ-88 דקות, ושפת המקור שלו היא אנגלית (הסרט דובב לשפות נוספות, ביניהן: עברית וצרפתית). הסרט הוקרן לראשונה בפסטיבל סרטי האנימציה הבין-לאומי אנסי שהתרחש בצרפת ב-14 ביוני 2013, והופץ לאחר מכן בארצות הברית ובקנדה ב-9 במאי 2014. בישראל הסרט הוקרן לראשונה בדיבוב לעברית ב-10 ביולי 2014. הסרט נכשל מבחינה מסחרית ומבחינת הביקורות, והרוויח כ-20.1 מיליון דולר ממכירות הכרטיסים מרחבי העולם. את שיר הנושא של הסרט "One Day" ביצעה בגרסה המקורית של הסרט ליאה מישל, ובגרסה העברית של הסרט רוני דלומי שדיבבה את דמותה של דורותי. הסרט מספר על דורותי לאחר עלילת הסיפור "הקוסם מארץ עוץ". כשדורותי חוזרת לקנזס, היא מגלה את ההרס שהשאיר אחריו הטורנדו אשר סוף אותה לארץ עוץ. הבית אליו דורותי כל כך רצתה לחזור נהרס, ואנשי העיירה אורזים בשביל לעזוב. זמן קצר לאחר שדורותי חזרה לקנזס, חבריה הטובים אשר נשארו בארץ עוץ: הדחליל, איש הפח והאריה נעלמו, ודורותי חוזרת שוב לארץ עוץ בשביל לעזור למצוא את חבריה. במסעה של דורותי למציאת חבריה, היא מוצאת חברים חדשים לדרך, בניהם איש המרשמלו שלא יכול לחשוב בעצמו, נסיכת החרסינה המתנשאת ככיסוי על שבירותה, וסירת משוטים בעלת פיצול אישיות. דורותי נאלצת לעזור לחבורה להתאגד יחדיו נגד ליצן חצר מרושע שחושב שכל ארץ עוץ צריכה להיות בשליטתו. במאית הדיבוב של הסרט בעברית הייתה נינה אמיר, ומפיקי הדיבוב היו יעל אללוף, דן שצברג, אמי בכר וגילי בכר. בנוסף דיבבו בגרסה העברית אורנה כץ, לירון ברנס, מאי יעקובסון ודניאל מגון. ב-2 בדצמבר 2013, הודיע המפיק בפועל, גרג סנטינאו, שהסרט יהיה מוזיקלי ותהיה מוזיקה של הזמר בריאן אדמס. הסרט הוקרן לראשונה בפסטיבל סרטי האנימציה הבין-לאומי אנסי שהתרחש בצרפת ב-14 ביוני 2013, והופץ לאחר מכן בארצות הברית ובקנדה ב-9 במאי 2014. בישראל הסרט הוקרן לראשונה בדיבוב לעברית ב-10 ביולי 2014. הסרט הופץ על DVD ו-Blu-ray ב-26 באוגוסט 2014 על ידי "פוקס המאה ה-20". פסקול הסרט הנקרא "Legends of Oz, Dorothy Returns: Original Motion Picture Soundtrack" הופץ ב-6 במאי 2014 על ידי קולומביה רקורדס שבבעלות סוני מיוזיק אנטרטיינמנט. הפסקול כולל 13 שירים ואורכו כ-45 דקות. האחראית על המוזיקה בגרסה העברית של הסרט הייתה נדיה כהן. הסרט קיבל מאתר "Rotten Tomatoes" ציון של 16% על בסיס 55 מבקרים. מאתר "Metacritic" הסרט קיבל ציון ממוצע של 25 המבוסס על 22 ביקורות, דבר זה נחשב בדרך כלל כביקורת שלילית. "CinemaScore" נתן לסרט ציון A על פי סקרים שנערכו במהלך שבוע הבכורה. הסרט הרוויח בהקרנת הבכורה שלו בארצות הברית כמיליון דולר, ו-3.7 מיליון דולר בסוף השבוע הראשון שלו. הסרט הרוויח סה"כ ממכירות הכרטיסים כ-20.1 מיליון דולר, לעומת תקציב של 70 מיליון דולר. הסרט נכשל מבחינה מסחרית. בפרס פטל הזהב ה-35, קלסי גראמר זכה בפרס פטל הזהב לשחקן המשנה הגרוע ביותר. בנוסף הסרט היה הסרט השני שזכה בפרס פטל הזהב לשיר המקורי הגרוע ביותר, הסרט הראשון שזכה היה אצבעונית בשנת 1995. אף על פי שהסרט לא הצליח בקופות, נמסר שעובדים על שני סרטי המשך וסדרת טלוויזיה. סדרת ספרי עוץ בחזרה לארץ עוץ, ברשת החברתית פייסבוק בחזרה לארץ עוץ, ברשת החברתית אקס (טוויטר) "בחזרה לארץ עוץ", במסד הנתונים הקולנועיים IMDb (באנגלית) "בחזרה לארץ עוץ", באתר נטפליקס "בחזרה לארץ עוץ", באתר AllMovie (באנגלית) "בחזרה לארץ עוץ", באתר Rotten Tomatoes (באנגלית) "בחזרה לארץ עוץ", באתר Box Office Mojo (באנגלית) "בחזרה לארץ עוץ", באתר Metacritic (באנגלית) "בחזרה לארץ עוץ", תסריט הסרט באתר Scripts.com (באנגלית) "בחזרה לארץ עוץ", במסד הנתונים הקולנועיים KinoPoisk (ברוסית) בחזרה לארץ עוץ, במיזם "אישים" לתיעוד היצירה הישראלית Exclusive! Legends Of Oz producer talks franchise’s future after box office disappoints,‏ Josh Armstrong, באתר animated views‏, 15 במאי 2014